- పెద్దనోట్ల రద్దు, జీఎస్టీతోనే ఇలాంటి పరిస్థితి
- వ్యవస్థలో నికర ప్రభావం బాగానే కనిపిస్తోంది..
- ఫలితంగానే ప్రత్యక్ష, పరోక్ష పన్నుల పరిధి పెరిగింది
- లెక్కల్లో చూపని సొమ్ముపై 'త్రి'శూలం ఎక్కుపెట్టాం
- తాజాగాడొల్ల కంపెనీల రద్దు అందులో భాగమే
- బినామీ, దివాలా చట్టాలతో త్వరలో మేటి ఫలితాలు : ఆర్థిక మంత్రి అరుణ్‌ జైట్లీ
న్యూఢిల్లీ: పెద్దనోట్ల రద్దు, వస్తు సేవల పన్ను (జీఎస్టీ) అమలు వంటి సంస్కరణల మూలంగా దేశంలో నగదు లావాదేవీలు జటిలంగా మారాయని ఆర్థిక మంత్రి అరుణ్‌ జైట్లీ అన్నారు. ప్రభుత్వ చర్యల మూలంగా డిజిటల్‌ లావాదేవీలు జోరందుకున్నాయని వివరించారు. ఫలితంగా జవాబుదారీతనం పెరిగిందని తెలిపారు. పెద్దనోట్ల రద్దు, జీఎస్టీ ప్రభావం నికరంగా కనిపించడం ప్రారంభమైందని ఆయన అన్నారు. వ్యవస్థలో నగదు లభ్యత కష్టతరంగా మారిందని వివరించారు. ఇది డిజిటైజేషన్‌కు ఊతం ఇవ్వడంతో ప్రత్యక్ష, పరోక్ష పన్నుల విస్తృతి పెరుగుతోందని వివరించారు. శనివారం ఇక్కడ ఏర్పాటు చేసిన 'ఢిల్లీ ఎకనామిక్స్‌ కాన్‌క్లేవ్‌'లో ఆయన పాల్గొని ప్రసంగించారు.
కుప్పకూలనున్న డొల్ల కంపెనీల వ్యవస్థ..
లెక్కల్లో చూపని సొమ్మును కట్టడి చేసేందుకు ప్రభుత్వం మూడు ముఖ్యమైన చర్యలను చేపట్టినట్టుగా ఆయన తెలిపారు. పన్ను పరిధిలో చూపకుని నిధులను విదేశీ ఖాతాల్లో జమచేసిన వారిపై తగిన చర్యలు తీసుకొనేలా చట్టాల్లో పలు మార్పులను తీసుకువచ్చినట్టుగా తెలిపారు. నల్లధనం మర్చేందుకు డొల్ల కంపెనీల వేదికగా మారాయని వివరించారు. అందుకే డొల్ల కంపెనీలను పని పడుతోన్నట్టుగా వివరించారు. ఈ మార్గంలోనే రాజకీయవేత్తలు, సివిల్‌ సర్వెంట్‌ల అక్రమ సొమ్ము వివిధ రూపాల్లో మళ్లీ వ్యవస్థలోకి తీసుకువస్తున్నట్టుగా వివరించారు. త్వరలో ఈ వ్యవస్థ కుప్పకూలుతుందని ఆయన అన్నారు. రానున్న కాలంలో మరిన్ని సంస్కరణలుంటాయని తెలిపారు.
బినామీ చట్టంతో వణుకు..
తమ సర్కారు అమలులోకి తెచ్చిన అధునాతన బినామీ చట్టం అక్రమదారుల వెన్నులో వణుకు తీసుకువస్తోందని జైట్లీ అన్నారు. బినామీ మార్గంలో ఆస్తులను సంపాదించిన వారిపై దీనిని సమర్థంగా అమలులోకి తెచ్చి ఖాతాల్లో చూపని సొమ్మును వ్యవస్థలోకి తీసుకు వచ్చే దిశగా రెవెన్యూ శాఖ కసరత్తు ప్రారంభించినట్టుగా ఆయన వివరించారు. దివాలా స్మృతిని కఠినతరం చేయడంతో బ్యాంకుల్లో పేరుకుపోయిన నిరర్థక ఆస్తుల సమస్యకు పరిష్కారం లభించనుంది అన్నారు.
రాజకీయాల్లోకి స్వచ్ఛమైన సొమ్మే..
అక్రమ సొమ్మును కట్టడి చేసే క్రమంలో ప్రభుత్వ చేపడుతున్న చర్యల కారణంగా రానున్న రోజుల్లో స్వచ్ఛమైన సొమ్మే రాజకీయ వ్యవస్థలోకి వచ్చి చేరనుందని అన్నారు. గత 70 ఏండ్లుగా భారత రాజకీయాలు ఇలాంటి సొమ్ములతో నడుస్తూ వస్తున్నట్టు తెలిపారు. ఈ వ్యవస్థలో మార్పులు తీసుకువచ్చేలా ప్రభుత్వం చురుకైన చర్యలు చేపడుతున్నట్టు వివరించారు. ఇందులో భాగంగా త్వరలో పార్టీలకు ఎలక్టొరల్‌ బాండ్ల ద్వారానే నిధుల సమకూరేలా చర్యలు చేపట్టనున్నట్టుగా తెలిపారు.
మీ స్నేహితులకు రికమెండ్ చెయ్యండి